DOI: 10.14457/tu.the.2018.167
title: แผนธุรกิจร้านดอกไม้ในอำเภอหาดใหญ่

description: Flora Mild Studio เป็นธุรกิจร้านดอกไม้ที่ต่อยอดจากธุรกิจเดิมของครอบครัว ซึ่งได้นำดอกไม้ประดิษฐ์ธรรมดาๆ มาเพิ่มมูลค่าสร้างความแตกต่างด้วยการสร้างสรรค์ผลงานในรูปแบบ Flora Arts and Crafts Design จัดจำหน่ายสินค้าทั้งที่เป็นสินค้าสำเร็จ และ Made to Order รวมถึงมีการจัดแสดงผลงาน นิทรรศการดอกไม้ เพื่อถ่ายทอดความเป็นเอกลักษณ์ ความเชี่ยวชาญ และเสริมสร้าง Personal Brand ให้แก่เจ้าของร้าน ทั้งนี้ผู้จัดทำเล็งเห็นว่า กลุ่มลูกค้านักท่องเที่ยวมาเลเซีย เป็นอีกกลุ่มหนึ่งที่น่าสนใจในการเจาะตลาดและยังไม่มีคู่แข่งรายใดทำการตลาดกับลูกค้ากลุ่มนี้ ซึ่งจะทำควบคู่ไปกับการทำการตลาดกับกลุ่มลูกค้าในพื้นที่ โดยในการเริ่มต้นกิจการจะเลือกใช้ดอกไม้ประดิษฐ์เป็นวัตถุดิบหลักในการผลิตทั้งหมด เพื่อเพิ่มมูลค่าสินค้าของธุรกิจครอบครัว ให้ครบวงจรมากยิ่งขึ้น แล้วจึงค่อยขยายไปสู่การใช้ดอกไม้แห้ง และดอกไม้สด ซึ่งจะเป็นแผนการในอนาคตต่อไปจากสถานการณ์ปัจจุบันพบว่า ดอกไม้ ยังคงได้รับความนิยมจากผู้คนในทุกสังคม ทุกเพศ และทุกวัย เป็นองค์ประกอบที่สำคัญที่สามารถสร้างบรรยากาศดีๆ ให้เกิดขึ้นได้เสมอ และเป็นตัวแทนที่ดีที่สุดในการแสดงความรู้สึกในทุกโอกาส สามารถสร้างความสุขให้แก่ผู้ที่เป็นผู้ให้ และผู้รับได้ ทำให้ปัจจุบันมีผู้ประกอบการที่สนใจทำธุรกิจร้านดอกไม้อยู่เป็นจำนวนมาก และกระจายอยู่ในทุกพื้นที่ นอกจากนี้กระแสความนิยมงาน Arts and Crafts เริ่มเข้ามามีบทบาทกับคนรุ่นใหม่ มีอัตราการเติบโตที่มากขึ้นทั้งในกลุ่มคนไทยและคนมาเลเซีย รวมถึงตลาดสินค้าของขวัญ ของชำร่วย ของตกแต่ง ก็มีอัตราการเติบโตเพิ่มสูงขึ้นเช่นเดียวกันจากการสัมภาษณ์เชิงลึกพบว่าผู้บริโภคมีความต้องการสินค้าที่มีความแตกต่าง แต่ร้านดอกไม้ในหาดใหญ่ที่มีอยู่ในปัจจุบันนั้น ยังไม่สามารถตอบสนองความต้องการของลูกค้าในกลุ่มที่ซื้อเป็นของขวัญเท่าใดนัก โดยเฉพาะยิ่งเป็นดอกไม้ประดิษฐ์ด้วยแล้ว มักไม่ค่อยได้รับความสนใจจากลูกค้ากลุ่มนี้ เนื่องจากยังไม่สามารถสร้างความประทับใจให้แก่ผู้ที่ได้รับได้ และไม่ว่าจะเป็นร้านดอกไม้ประเภทใด ก็ล้วนแต่มีลักษณะที่คล้ายคลึงกัน สำหรับชาวหาดใหญ่แล้ว ทำเลที่ตั้งของร้านดอกไม้มีผลอย่างยิ่งต่อการจดจำและการเลือกใช้บริการ เนื่องด้วยการผลิตสินค้าที่ไม่ได้มีความแตกต่างกันมาก และลูกค้าสามารถกำหนดงบประมาณได้ด้วยตนเอง ทำให้ลูกค้ามักพิจารณาซื้อจากร้านในบริเวณใกล้เคียงก่อน  แล้วจึงมาพิจารณาด้านผลิตภัณฑ์ และราคา ตามลำดับ  ซึ่งร้าน Flora Mild มีจุดแข็งในด้านทำเลที่ตั้งที่อยู่ใจกลางเมือง ใกล้บริเวณแหล่งท่องเที่ยวที่ผู้คนต้องผ่านไปมาอยู่เป็นประจำด้านกลยุทธ์ทางการตลาด ได้เจาะกลุ่มลูกค้าเป้าหมายคือกลุ่มลูกค้าที่ซื้อดอกไม้เป็นของขวัญ ซึ่งคนกลุ่มนี้จะมีโอกาสและความถี่ในการซื้อมากกว่ากลุ่มที่ซื้อเพื่อใช้งาน โดยวางตำแหน่งของกิจการให้เป็น Creative Floral Studio แหล่งรวมผลงาน Flora arts and crafts design ภายใต้ Brand DNA “Flower Artistry, Custom Design, Timeless Impression” โดยจะเปิดโอกาสให้ลูกค้ามีส่วนร่วมในการออกแบบสินค้า ภายใต้การดูแลจาก Floral Designer มืออาชีพ เพื่อที่ลูกค้าจะสามารถสร้างความประทับใจให้แก่ผู้รับได้ในสไตล์ของตนเองด้านกลยุทธ์ด้านการดำเนินงาน เพื่อให้สอดคล้องกับ Brand DNA ที่ได้วางไว้ Flora Mild จึงได้กำหนดแผนการดำเนินการตั้งแต่เริ่มต้นผลิตสินค้าจนถึงการส่งมอบสินค้า เพื่อสร้างความประทับใจให้แก่ลูกค้า โดยเมื่อเข้ามาใช้บริการจะได้พบกับ Floral Designer เป็นผู้คอยให้คำปรึกษาในการจัดดอกไม้ อีกทั้ง Flora Mild มีเป้าหมายที่จะเป็น Stop Point เพื่อเป็นจุดสนใจและสร้างการรับรู้ การจดจำให้กับลูกค้า โดยอาศัยจุดแข็งด้านทำเลที่ตั้ง และวางแผนออกแบบประดับตกแต่งร้านให้ประดับประดาไปด้วยดอกไม้ทั้งภายนอกและภายใน และมีช่องทางในการขายทั้งออฟไลน์และออนไลน์ พร้อมทั้งได้จัดทำแผนการบริหารความเสี่ยง เพื่อรองรับสถานการณ์ต่างๆ ที่อาจเกิดขึ้นสำหรับกลยุทธ์ด้านการเงิน เมื่อประเมินถึงผลตอบแทนทีได้จากการประมานการด้านการเงิน ด้วยการอ้างอิงข้อมูลในตลาด และจากประสบการณ์การดำเนินงานในอดีต พบว่ากิจการมีความสามารถในการสร้างผลตอบแทนที่ดีได้ ด้วยต้นทุนในการขายที่มีเพียงร้อยละ 40 ของยอดขาย ประกอบกับการเลือกขยายกลุ่มลูกค้าไปยังนักท่องเที่ยวชาวมาเลเซีย ทำให้กิจการสามารถเพิ่มยอดขายและสร้างกำไรให้แก่กิจการได้เป็นอย่างดี โดยมีมูลค่ากิจการที่แท้จริง (NPV) เป็นค่าบวก มีอัตราผลตอบแทนของกิจการ (IRR) ร้อยละ 56.93 และสามารถคืนทุนได้ภายใน 1.9 ปี ซึ่งเป็นไปตามเป้าหมายที่ตั้งไว้ จึงถือว่ามีความเป็นไปได้สูงที่กิจการจะประสบความสำเร็จ